﻿ Id-Deputat Prim Ministru u Ministru għas-Saħħa Chris Fearne qal li mis-6 ta' Settembru se jibdew isiru avvenimenti bilwieqfa fuq barra, kif kien tħabbar aktar kmieni, li se jkunu aċċessibbli għal persuni mlaqqma u biċ-ċertifikat tal-vaċċin. Dawn l-avvenimenti se jilqgħu sa mitt persuna kull avveniment, li lkoll iridu jilbsu l-maskra u jżommu d-distanza. Fil-fatt l-organizzaturi se jkunu obbligati jiddedikaw żewġ metri kwadri għal kull persuna bilwieqfa. F'konferenza tal-aħbarijiet li fiha ta aġġornament tas-sitwazzjoni f'pajjiżna, id-Deputat Prim Ministru qal ukoll li mit-13 ta' Settembru se jibdew isiru wkoll avvenimenti għal persuni bilwieqfa fuq ġewwa, li wkoll se jkunu jistgħu jilqgħu sa mitt persuna. Mill-istess jum, għal dawk l-avvenimenti li jsiru għal persuni bilqegħda, u hemm anqas minn mitt persuna, jista' jkun hemm metru distanza biss bejn kull grupp. Għal-ewwel, avvenimenti mħallta mhux se jkunu permessi. Fl-aħħar ta' Settembru, u jekk l-attivitajiet ma jirriżultawx f'każijiet oħra, se jkunu qed isiru avvenimenti bi prova b'anqas restrizzjonijiet biex tkun studjata s-sitwazzjoni. Persuni li se jipparteċipaw f'dan kollu se jkunu obbligati jagħmlu test għall-virus wara xi jiem mill-avveniment ta' prova. Dan, qal id-Deputat Prim Ministru, se jwitti t-triq għall-ipjanar tal-festi tal-Milied fost oħrajn. Il-Ministru għall-Wirt Nazzjonali José Herrera qal li l-Gvern injetta €5.6 miljun f'sostenn lill-qasam kreattiv, li kien fost l-agħar setturi milquta mill-pandemija. Hawn ħabbar ukoll li aktar minn 20 attività kulturali xorta saru grazzi għal dan is-sostenn finanzjarju li ġie offrut fost oħrajn mill-Kunsill Malti għall-Arti. Hawn qal ukoll li għaddejja ħidma bejn il-Ministeru għat-Turiżmu u dak tas-Saħħa dwar avvenimenti pilota li se jesgħu sa tliet mitt persuna. Dawn iż-żewġ avvenimenti pilota se jsiru bħala studju biex iservu wkoll ta' pjattaforma biex ikun hemm studji xjentifiċi li jappoġġjaw dawn it-tip ta' deċiżjonijiet. Kull persuna li se tkun preżenti f'dawn l-avvenimenti se tkun mlaqqma u tkun obbligata tieħu test għall-virus jiem wara, skont ftehim. Hawn ta ħajr ukoll fost oħrajn lil Festivals Malta li dan iż-żmien xorta organizzat attivitajiet biex anke ssostni lill-artisti. Il-Ministru Herrera kkonferma wkoll li mill-attivitajiet li saru ma ħareġ l-ebda riskju ta' żieda fil-każijiet pożittivi tal-virus. Ara wkoll: Id-DPM jħabbar li d-doża addizzjonali tal-vaċċin se tibda tingħata minn ġimgħa qabel